b'\n_START_ARTICLE_\nJurij Bizjak\n_START_SECTION_\n\xc5\xbdivljenje in delo\n_START_PARAGRAPH_\nBizjak se je rodil 22. februarja 1947 na Colu. Bil je prvorojenec v 6-\xc4\x8dlanski dru\xc5\xbeini. Na Colu je obiskoval pet razredov osnovne \xc5\xa1ole in v Ajdov\xc5\xa1\xc4\x8dini naslednje tri. V semeni\xc5\xa1\xc4\x8du v Vipavi je obiskoval gimnazijo. Teologijo je \xc5\xa1tudiral na ljubljanski teolo\xc5\xa1ki fakulteti. Diplomiral je leta 1972. Posve\xc4\x8denje je prejel 29. junija 1971 v Logu pri Vipavi._NEWLINE_Kaplanoval je v Se\xc5\xbeani in v letih od 1972 do 1975 v Ilirski Bistrici. Eno leto je bil \xc5\xbeupnijski upravitelj na Planini in v Ustjah. Sveto pismo je \xc5\xa1tudiral na Pape\xc5\xa1kem bibli\xc4\x8dnem in\xc5\xa1titutu in na Urbaniani (1976\xe2\x80\x931983). Doktriral je z disertacijo Sporni pregovori._NEWLINE_Slu\xc5\xbebo duhovnega voditelja v vipavskem malem semeni\xc5\xa1\xc4\x8du je opravljal v letih od 1983 do 1997. Od leta 1991 do 1997 je bil so\xc4\x8dasno tudi duhovni pomo\xc4\x8dnik v \xc5\xa1turski \xc5\xbeupniji. Svetopisemske vede je predaval na ljubljanski teolo\xc5\xa1ki fakulteti od leta 1983 do 2000. Od leta 1997 do 2000 je bil tudi duhovni voditelj ljubljanskih bogoslovcev. Deset let je sodeloval pri pripravi Slovenskega standardnega prevoda Svetega pisma. Nekaj starozaveznih knjig je prevedel samostojno._NEWLINE_Iz bibli\xc4\x8dne arheologije in zgodovine se je strokovno izpopolnjeval v Jeruzalemu. Predaval je na razli\xc4\x8dnih te\xc4\x8dajih in objavil ve\xc4\x8d \xc4\x8dlankov._NEWLINE_13. maja 2000 ga je pape\xc5\xbe Janez Pavel II. imenoval za koprskega pomo\xc5\xbenega \xc5\xa1kofa, naslovnega \xc5\xa1kofa v Gergiju. \xc5\xa0kofovsko posve\xc4\x8denje je prejel 5. julija 2000 v koprski stolnici._NEWLINE_26. maja 2012 ga je pape\xc5\xbe Benedikt XVI. imenoval za 58. rezidencialnega koprskega \xc5\xa1kofa ordinarija. Funkcijo je prevzel po slovesni umestitvi, ki je bila 23. junija v koprski stolni cerkvi.'